Water skaarser as krag in PtaDele van Pretoria is al vir sewe tot tien dae sonder water. (Foto: Unsplash) Die voortslepende waterkrisis in die ooste van Pretoria het daartoe gelei dat sommige gebiede al vir sewe tot tien dae sonder water sit en inwoners is meer as moedeloos. Waterlekkasies, beurtkrag en leë reservoirs kry skynbaar die skuld dat sommige dele nou al tien dae lank sonder water sit en amptenare van die Tshwane-metro spook om die veelvuldige waterprobleme saam met Rand Water op te los. “Ons water het die 20ste vandeesmaand opgeraak en sedertdien was daar nog nie weer ŉ druppel in ons krane nie,” sê Salome Esterhuizen, ŉ inwoner van Newlands naby Menlyn. “Baie van ons het dit die dag wat dit opgeraak het reeds gerapporteer, maar iemand het eers vier dae later uitgekom om vas te stel wat die fout is.” Volgens plaaslike raadslede in die gebied is daar ŉ lekkasie in een van die pype wat dele van Newlands van water voorsien. Die metro kon egter nog nie daarin slaag om dié lekkasie op te spoor om dit reg te maak nie. “Dit is soos om keer op keer teen ŉ muur vas te loop want almal trek net hul skouers op,” sê Esterhuizen. Intussen moes haar gesin, en talle ander in die gebied, honderde rande uitgee om ten duurste water by winkels aan te koop. “Ons koop water om die toilette mee te spoel en elke dag ry ons na vriende toe sodat ons en die kinders voor die volgende dag gestort kan wees,” sê sy. “ŉ Mens kan nie veel aan die situasie doen nie. Jy kan nie eens kwaad raak nie, want wat help dit?” Nog ŉ inwoner, dié keer in die hoogliggende dele van Mooikloof, se krane is ook nou al ŉ week lank droog. “Daar is nie duidelike redes vir die watertekort gegee nie,” sê Ezette Roberts. “Van beurtkrag, die hittegolf, ŉ waterpyp wat onklaar geraak het en hoë waterverbruik word as redes vir die situasie aangegee. Ons het nog geen aanduiding van hoe lank dit gaan neem om ons watertoevoer te herstel nie en die frustrasie loop hoog.” Luidens die jongste kennisgewing van die Tshwane-metro is die reservoir wat water aan Mooikloof verskaf, bykans leeg. “Daar is geen beweging by die Mooikloof-reservoir nie; dit staan tans op 1,98% omdat daar geen watertoevoer vanaf Rand Water is nie.” Randall Williams, burgemeester van Tshwane, het intussen in ŉ skrywe aan die inwoners van Mooikloof gesê hy vergader vandag met Rand Water se uitvoerende hoof en sy span om die voortslepende wateronderbreking by Mooikloof en ander gebiede in Tshwane te bespreek. Die res van Pretoria sukkel ook Argieffoto (Foto: Unsplash) Hoewel sommige dele van Pretoria se reservoirvlakke oornag ietwat verbeter het, lyk die situasie elders in die stad steeds beroerd. Volgens die metro staan die watervlakke by die Grootfontein-reservoir steeds op 4,16%. Dit nadat die reservoir se uitlaat Sondag en oornag geïsoleer is in ŉ poging om al die water in die reservoir te behou. “Die span probeer sedert verlede week om ŉ aanjaagpomp in te span, maar daar is niks water om van Rand Water se stelsel af te pomp nie,” lui die kennisgewing. Intussen spartel die westelike dele van Tshwane ook vir water met die Laudium-reservoir se vlak wat nog nie genoegsaam verbeter het nie. Hoewel dié reservoir se vlak nou op 25% staan, moes dit onder normale omstandighede al op 50% gestaan het. Die Atteridgeville HL-reservoir, wat ook die Kalafong-hospitaal van water voorsien, is steeds leeg “omdat die druk van Rand Water nie voldoende is vir die water om die reservoir te bereik nie”. “ŉ Toegewyde watertenkwa is ontplooi om die hospitaal se tenks vol te maak,” lui die metro se kennisgewing. Die Lotus Gardens-reservoir het oornag van 21% tot 28% beweeg, wat volgens die metro beteken dat die vloei van Rand Water na die reservoir baie min is. Volgens Williams het die metro die afgelope week gespook om reservoirs te isoleer sodat die vlakke kan herstel. Fase 2-waterbeperkings is ook ingestel in ŉ poging om water te bespaar. Dié pogings word egter voortdurend gekniehalter deur ŉ tekort aan genoegsame watertoevoer van Rand Water. “Ons inisiatiewe om te verseker dat ons reservoirs herstel kan slegs werk as daar genoegsame watertoevoer na die reservoirs is. Dit is egter al bewys dat van die geïsoleerde reservoirs slegs met ŉ minimale persentasie herstel het, wat daarop dui dat die aanbod eenvoudig onvoldoende is,” sê hy. “Dit is duidelik dat ons dringend verhoogde watervoorsiening na hierdie gebiede benodig om voldoende watervlakke vir inwoners te verseker.” Williams sal vandag om 16:00 met Rand Water se bestuur vergader, waarna werkbare oplossings hopelik vir die krisis gevind sal word.